ཡིག་རིས་དང་རིས་ཡིག་གཉིས་ཀྱི་ཁྱད་པར་ནི།ཡིག་རིས་ལ་བརྗོད་བྱ་སྟོན་པར་བྱེད་པའི་ཡི་གེའི་ནང་དོན་ཡོད་ཀྱང་ངོ་བོ་རི་མོའི་ཁོངས་གཏོགས་ཙམ་ཡིན་པས་ཡི་གེའི་རྣམ་པ་ཤིན་ཏུ་ཞན་ཏེ་རི་མོའི་རྣམ་པ་ལས་ཡི་གེའི་རྣམ་པ་མི་འཆར།རིས་ཡིག་ནི་རྣམ་པ་གཟུགས་རིས་ཡིན་ཡང་ངོ་བོ་ཡི་གེ་ཞིག་གི་ཁོངས་གཏོགས་ཡིན་པས་བརྗོད་བྱ་སྟོན་པའི་ཚད་མཐོ་ཞིང་ཡི་གེའི་རང་བཞིན་དུ་གནས་པ་ཡིན་ནོ།།འདིའི་སྐབས་སུ་མི་རྣམས་ལ་ཡི་གེ་འབྲི་བའི་སྲོལ་ནི་མ་དར་ལ།དོན་འགའ་ཞིག་དགོས་པའི་དབང་གིས་སྒྲ་མ་ཡིན་པའི་ཐབས་ཤིག་ལ་བརྟེན་ནས་མཚོན་པར་འདོད་པས་རི་མོ་སྣ་ཚོགས་པ་འབྲི་རྒྱུ་དྲན་པ་ཡིན་ཏེ།ངེད་ཀྱི་ཕ་ཡུལ་ན་ཨང་ཀི་ཙམ་འབྲི་ཤེས་ལ་ཡི་གེ་གཞན་པ་འབྲི་མི་ཤེས་པའི་མི་ཞིག་ཡོད་པ་དེས་ཁོའི་ཁྱིམ་ཚང་གི་གྲོ་ནས་སྲན་གསུམ་གྱི་རྒྱ་མའི་གྲངས་ཀ་འབྲི་བར་འདོད་ནས་སྲན་མའི་མིང་ལ་རི་མོ་ཟླུམ་པོ་ཞིག་བྲིས།ནས་ཀྱི་མིང་ལ་རི་མོ་འཇོང་པོ་ཞིག་བྲིས།གྲོའི་མིང་ལ་རི་མོ་འཇོང་པོའི་ལྟོ་བ་ལ་གསེག་རིས་ཤིག་བྲིས་ཏེ་ནས་མ་ཡིན་པ་གོ་བར་བྱས་པས་སྲན་མ་དང་ནས་གཉིས་གཟུགས་མཚོན་གྱི་ཡི་གེ་དང་གྲོའི་ལྟོ་བ་ལ་གསེག་རིས་ཤིག་བརྒྱབ་པ་དོན་མཚོན་གྱི་ཡི་གེར་སོང་བ་ལྟ་བུའོ།།